Lucrătorii din cadrul Inspectoratului Județean de Poliție Neamț își exprimă regretul pentru moartea fulgerătoare a agentului șef de poliție Mihalache Bogdan. În contextul evenimentului tragic care a avut loc pe 18 martie, IPJ Neamț anunță că anulează festivitățile ce ar fi trebuit să aibă loc în Neamț pe 25 martie, cu ocazia Zilei Poliției Române.
"Cu inimile grele, ne adresăm vouă în aceste momente dificile. Ieri unul dintre colegii noștri a părăsit această lume într-un mod tragic și neașteptat, lăsând comunitatea polițiștilor din Neamț mai săracă cu un camarad, cu un prieten, cu un OM BUN.
Este greu de exprimat în cuvinte șocul și tristețea pe care le simțim cu toții. Prin munca sa, Bogdan a adus contribuții semnificative misiunii noastre, a încercat să facă lumea un loc mai bun.
În aceste momente de tristețe, din respect pentru colegul nostru și pentru familia sa, am decis să anulăm festivitățile pe care le gândisem pentru Ziua Poliției Române. Ne vom vedea în mijlocul comunității, într-un moment în care ne vom putea bucura pe deplin.
Eforturile noastre colective sunt acum îndreptate spre a susține investigațiile în curs, pentru a aduce lumină asupra acestui eveniment nefericit și pentru a învăța din el, în speranța că astfel de tragedii vor fi prevenite în viitor.
În numele întregii echipe, transmitem sincere condoleanțe familiei îndoliate. Memoria lui Bogdan va trăi mereu în inimile noastre.
Rămas bun camarade!", este mesajul IPJ Neamț.
(G.S.)